25.5.2023
RO
Jurnalul Oficial al Uniunii Europene
L 137/61
142.
Pentru a concluziona că ajutorul contribuie la creșterea nivelului de C&D&I în Uniune, Comisia va lua în considerare nu numai creșterea netă a activităților de C&D&I desfășurate de întreprindere, ci și contribuția ajutorului la creșterea globală a cheltuielilor cu C&D&I în sectorul vizat, la creșterea activităților transfrontaliere de C&D&I din Uniune, precum și la îmbunătățirea situației Uniunii în domeniul C&D&I în context internațional.
Vor fi privite în mod favorabil măsurile de ajutor pentru care se are în vedere o evaluare ex-post, pusă la dispoziția publicului, a efectului pozitiv al acestora.
3.2.6.2.
P uner e a î n b al an ț ă a e f ec tel or p oz i tive și ne gati ve al e a ju to ru l ui
143.
În cele din urmă, Comisia va evalua efectele negative identificate ale măsurii de ajutor în ceea ce privește denaturările concurenței și impactul asupra schimburilor comerciale dintre statele membre (a se vedea secțiunile 3.2.1-3.2.5), punându-le în balanță cu efectele pozitive ale ajutorului planificat (a se vedea secțiunea 3.2.6.1) pentru dezvoltarea activităților economice și a economiei sau societății Uniunii, sau a ambelor, urmând să concluzioneze cu privire la compatibilitatea măsurii de ajutor cu piața internă numai în cazul în care efectele pozitive compensează efectele negative.
144.
În cazurile în care măsura de ajutor propusă nu urmărește, într-un mod adecvat și proporțional, să remedieze un eșec al pieței bine identificat, efectele negative de denaturare pe care măsura le are asupra concurenței vor tinde să contrabalanseze efectele pozitive ale acesteia, drept pentru care Comisia ar putea concluziona că măsura de ajutor propusă este incompatibilă.
145.
Bilanțul general al anumitor categorii de scheme de ajutoare poate face ulterior obiectul unei cerințe de evaluare ex post, menționată în secțiunea 4.
În astfel de cazuri, Comisia poate limita durata schemelor respective la patru ani sau mai puțin, cu posibilitatea de a renotifica ulterior prelungirea acestora.
4.
Evaluarea
146.
Ca garanție suplimentară că denaturarea concurenței și a schimburilor comerciale este limitată, Comisia poate solicita ca schemele de ajutoare menționate la punctul 147 să facă obiectul unei evaluări ex post.
Vor fi evaluate schemele care au un efect potențial deosebit de ridicat de denaturare a concurenței și a schimburilor comerciale, adică schemele care riscă să restricționeze sau să denatureze concurența în mod semnificativ dacă implementarea nu este reexaminată în timp util.
147.
Se poate impune o evaluare ex post în cazul schemelor de ajutoare cu bugete mari sau cu elemente de noutate specifice ori în cazurile în care se prevăd modificări semnificative ale pieței, ale tehnologiei sau ale reglementărilor.
În orice caz, evaluarea va fi necesară pentru schemele al căror buget sau ale căror cheltuieli contabilizate pentru ajutoarele de stat depășesc 150 de milioane EUR în orice an dat sau 750 de milioane EUR pe durata lor totală, adică durata combinată a schemei și a oricărei scheme anterioare care a acoperit un obiectiv similar și o zonă geografică similară, începând de la 1 ianuarie 2022.
Având în vedere obiectivele evaluării și pentru a evita impunerea unei sarcini disproporționate asupra statelor membre, evaluările ex post sunt necesare numai pentru schemele de ajutoare a căror durată totală depășește trei ani, începând cu 1 ianuarie 2022.
148.
Se poate renunța la cerința evaluării ex post în cazul schemelor de ajutoare care urmează direct unei scheme care a acoperit un obiectiv și o zonă geografică similare și a făcut obiectul unei evaluări, pentru care a fost emis un raport de evaluare finală în conformitate cu planul de evaluare aprobat de Comisie și care nu a generat constatări negative.
Dacă raportul final de evaluare a unei scheme nu este conform cu planul de evaluare aprobat, schema respectivă trebuie suspendată cu efect imediat.
149.
Scopul evaluării ar trebui să fie de a se verifica dacă s-au îndeplinit ipotezele și condițiile care stau la baza compatibilității schemei, în special necesitatea și eficacitatea măsurii de ajutor în lumina obiectivelor sale generale și specifice.
În cadrul evaluării ar trebui să se analizeze, de asemenea, impactul schemei asupra concurenței și a comerțului.